Det skriver Morgenavisen Jyllands-Posten tirsdag. I 2003 og 2006 åbnede Folketinget for, at fiskerne kunne handle med de kvoter, som de har fået foræret gratis af den danske stat. Det har nogle udnyttet til at trække sig ud af fiskeriet og sælge kvoter med kæmpe milliongevinster, mens andre har lånt penge i banken til at købe massivt op af kvoterne. Morgenavisen Jyllands-Posten har undersøgt handlerne og kan i dag afsløre Danmarks dyreste fiskefartøj: Den 67-meter lange trawler "Isafold" fra Hirtshals er fyldt op med kvoter, der lige nu kan værdisættes til godt 1 mia. kr. Dermed overstiger den samlede værdi af fartøjet prisen på A.P. Møller - Mærsks nye Triple-E skibe - verdens største og mest effektive containerskib med plads til 18.000 20 fods containere.
Fiskekvoter er blevet en milliardforretning for landets fiskere og har skabt en helt ny gruppe af kvotebaroner, der sidder tungt på store dele af fiskeriet.